એકને ગોળ ને એકને ખોળની નીતિ કહો કે વહાલાદવલાની નીતિ ભાજપના શાસકો અપનાવતા હોવાનું કહી કોંગ્રેસી નગરસેવિકાએ શાસકોને ઝાટકી નાખ્યા હતા. હાલમાં શહેર આખામાં પાલિકા દ્વારા દબાણ અને ટ્રાફિકના નામે લારી-ગલ્લાઓ હટાવવાની ઝુંબેશ યુદ્ધના ધોરણે ચાલી રહી છે. દરમિયાન ટ્રાફિકને નડતરરૂપ ભાઠેના વિસ્તારના ટ્રાન્સપોર્ટ ગોડાઉનો છેલ્લાં 3 વર્ષથી માત્ર ને માત્ર ‘નોટિસ-નોટિસ’નું નાટક કરી નહીં હટાવતાં વિવાદ વકર્યો છે. રિંગ રોડ વિસ્તારમાં ટેક્ટાઇલ માર્કેટોનાં ગોડાઉનો ભાઠેના, ભારતનગર તથા ઉમરવાડા વિસ્તારમાં આવેલાં છે. આ વિસ્તારમાં અંદાજે 200થી વધુ ટ્રાન્સપોર્ટ ગોડાઉનો છે. આ વિસ્તારમાં ગોડાઉન ટ્રાફિકને નડતરરૂપ હોવાથી તેને 3 વર્ષ પહેલાં જ સીલ કરવાની કામગીરી કરી હતી. દરમિયાન ટ્રાન્સપોર્ટર્સની રજૂઆતના પગલે પાલિકાએ સીલ ખોલી અમુક દિવસમાં ગોડાઉનો હટાવવા માટે અલ્ટિમેટમ આપ્યું હતું.